આપણને નવાઈ લાગે કે ધુળેટીના દિવસે એક તરફ અબીલ-ગુલાલ ઉડાડવામાં આવે છે, તો બીજી તરફ ધૂળ અને કાદવ-કીચડથી પણ ઉજવણી કરવામાં આવે છે. આ પરંપરા આપણને કોઈ રીતે સુસંગત લાગતી નથી એક તરફ રંગ ગુલાલ હોય અને બીજી તરફ ધૂળ -કાદવ હોય, એ બન્ને વચ્ચે કોમ્બિનેશન કઈ રીતે થઈ શકે? આ મુદ્દો પણ સમજવા જેવો છે. જે વખતે હોળિકાનો નાશ થયો હશે એ દિવસે અમીર અને શ્રીમંત લોકોએ તો અબીલ-ગુલાલ ઉડાડ્યા હશે, પણ ગરીબ લોકોએ કદાચ ધૂળ અને કાદવ કીચડથી રમીને પોતાનો આનંદ-ઉલ્લાસ વ્યક્ત કર્યો હશે. આ દ્વારા સમજવાનું એ છે કે જ્યારે કોઈ પણ અનિષ્ટનો નાશ થાય છે ત્યારે વ્યક્તિ શ્રીમંત હોય કે ગરીબ, સૌને આનંદ થાય છે અને સૌ પોતાનો આનંદ પોતાની પાત્રતા તેમ જ ક્ષમતા મુજબ વ્યક્ત કરે છે.